Forkvinde for Dansk Sygeplejeråd i Nordjylland er ikke tilfreds med regeringsgrundlaget.

- Det, jeg har hørt indtil videre, er ikke ambitiøst nok. Sådan lyder meldingen fra Christina Windau Hay Lund, der er kredsforkvinde i Nordjylland for Dansk Sygeplejeråd. - Virkeligheden er, at sygeplejersker i stor stil forlader arbejdet, og unge søger ikke uddannelsen. Og hvis det skulle løses, havde jeg håbet på at se nogle mere ambitiøse planer. Ifølge Christina Windau Hay Lund mangler der løsninger, der har fokus på 'det langsigtede' fremfor 'det midlertidige'. - Sygeplejersker og sundhedsvæsen har fyldt meget under hele valgkampen. Vi har peget på, at det er en højere grundløn til alle og bedre arbejdsmiljø- og vilkår til alle, der skal til for at fastholde og gøre det attraktivt at vælge faget til blandt unge, lyder det fra kredsforkvinden. I regeringsgrundlaget, præsenteret af Socialdemokratiet, Venstre og Moderaterne, fremgår det blandt andet, at der bliver afsat flere milliarder til et lønløft på sundhedsområdet. - Jeg vil ikke sige, at det ikke fylder noget, for der er også afsat tre milliarder til et løft blandt offentlige ansatte. Men jeg havde håbet på noget mere ambitiøst, der ikke var så fokuseret på det midlertidige.